ประธานสภาผู้แทนราษฎร ไม่กังวลการอภิปรายไม่ไว้วางใจรัฐบาลเกิดความวุ่นวาย พร้อมนัดหารือวิป 2 ฝ่าย กำหนดกรอบเวลาและเรียงลำดับการอภิปราย
ประธานสภาผู้แทนราษฎร ไม่กังวลการอภิปรายไม่ไว้วางใจรัฐบาลเกิดความวุ่นวาย พร้อมนัดหารือวิป 2 ฝ่าย กำหนดกรอบเวลาและเรียงลำดับการอภิปรายนายชวน หลีกภัย ประธานสภาผู้แทนราษฎร กล่าวถึงการอภิปรายไม่ไว้วางใจรัฐบาลในวันนี้ 24 กุมภาพันธ์ 2563 ว่า ก่อนเริ่มการประชุมได้มีการนัดหารือวิป 2 ฝ่ายเพื่อกำหนดกรอบเวลาในการอภิปรายที่ชัดเจน ว่าแต่ละฝ่ายจะใช้เวลาในการอภิปรายและจะเรียงลำดับการอภิปรายอย่างไร ซึ่งในส่วนของคณะรัฐมนตรีตามข้อบังคับจะตอบหรือไม่ตอบคำถามก็ได้ และข้อบังคับไม่ได้บังคับว่ารัฐมนตรี ต้องนั่งอยู่ในห้องประชุมเพื่อฟังการอภิปราย แต่โดยทั่วไปรัฐมนตรีก็จะต้องมารับฟัง ส่วนจำนวนผู้อภิปรายยังไม่มีการกำหนด ขึ้นอยู่กับวิปทั้ง 2 ฝ่ายจะไปตกลงว่าจะยกมือขออภิปรายในที่ประชุมหรือจะแจ้งชื่อก่อนเพราะเป็นสิทธิของสมาชิกทุกคนที่อภิปรายได้ ทั้งนี้ไม่กังวลถึงความวุ่นวายที่จะเกิดขึ้น และการใช้คำพูดรุนแรงในการอภิปราย เพราะเป็นเรื่องปกติในการอภิปรายไม่ไว้วางใจ เช่นเดียวกับการกล่าวหากันในที่ประชุมสภาฯ สามารถทำได้ เพราะการกล่าวหาถือเป็นส่วนหนึ่งของการอภิปรายไม่ไว้วางใจ ผู้ถูกกล่าวหามีสิทธิชี้แจงข้อกล่าวหาได้ แต่กรณีนี้ยังไม่ทราบว่าผู้อภิปรายจะพูดกล่าวหาในเรื่องใด ทราบเพียงว่านายกรัฐมนตรีจะถูกอภิปราย 2 วันตามข่าวที่นำเสนอ ส่วนที่ฝ่ายรัฐบาลตั้งองครักษ์พิทักษ์รัฐมนตรีขึ้นมาปกป้องรัฐมนตรีที่จะถูกอภิปรายไม่ไว้วางใจนั้น เห็นว่าในสภาฯ มีระเบียบข้อบังคับอยู่ ไม่สามารถทำอะไรตามใจได้ประธานสภาผู้แทนราษฎร ยังย้ำว่า ส.ส. ที่เคยสังกัดพรรคอนาคตใหม่และพึ่งถูกยุบพรรคไปยังคงสามารถอภิปรายไม่ไว้วางใจได้ เพราะถือเป็นผู้เสนอญัตติมาตั้งแต่ต้น แม้ตอนนี้ยังไม่สังกัดพรรคใหม่ ซึ่งจะให้สมาชิกมีสิทธิอภิปรายทุกคนอยู่แล้ว